SPOROČILO KOMISIJE SVETU IN EVROPSKEMU PARLAMENTU Tehnična prilagoditev finančnega okvira za leto 2015 v skladu z gibanjem BND (Člen 6 Uredbe Sveta št. 1311/2013 o večletnem finančnem okviru za obdobje 2014–2020) /* COM/2014/0307 final */





SPOROČILO KOMISIJE SVETU IN EVROPSKEMU PARLAMENTU Tehnična prilagoditev finančnega okvira za leto 2015 v skladu z gibanjem BND (Člen 6 Uredbe Sveta št. 1311/2013 o večletnem finančnem okviru za obdobje 2014–2020) 1. Uvod Uredba Sveta št. 1311/2013 o večletnem finančnem okviru za obdobje 2014–2020[1] (v nadaljnjem besedilu: uredba o VFO) vsebuje preglednico finančnega okvira za EU-28 za obdobje 2014–2020 v cenah iz leta 2011 (preglednica 1). V skladu s členom 6(1) uredbe o VFO Komisija vsako leto pred začetkom proračunskega postopka za leto n+1 opravi tehnično prilagoditev finančnega okvira v skladu z gibanjem bruto nacionalnega dohodka (BND) EU in cen ter rezultate sporoči obema vejama proračunskega organa. Kar zadeva cene, so zgornje meje odhodkov v tekočih cenah določene na podlagi fiksnega 2-odstotnega deflatorja, določenega v členu 6(2) uredbe o VFO. Kar zadeva gibanje BND, to sporočilo vključuje najnovejše razpoložljive gospodarske napovedi. Obenem Komisija izračuna razliko, ki je na voljo do zgornje meje lastnih sredstev iz Sklepa 2007/436/ES, Euratom, absolutni znesek varnostne rezerve iz člena 13, skupno razliko do zgornje meje za plačila iz člena 5 ter skupno razliko do zgornje meje za obveznosti iz člena 14 uredbe o VFO. Poleg tega se v skladu s členom 3(1) uredbe o VFO po prenosih med stebrom I in razvojem podeželja prilagodi posebna zgornja meja za razdelek 2 v zvezi s tržnimi ukrepi in neposrednimi plačili v skladu s pravnim aktom, ki določa te prenose. Namen tega sporočila je proračunskemu organu predstaviti rezultat tehničnih prilagoditev (EU-28) za leto 2015 v skladu s členom 6 uredbe o VFO. 2. Prilagoditev preglednice finančnega okvira (preglednici 1–2) Preglednica 1 prikazuje finančni okvir za EU-28 v cenah iz leta 2011, kakor je bil vključen v Prilogo I k uredbi o VFO. Preglednica 2 prikazuje finančni okvir za EU-28, prilagojen za leto 2015 (tj. v tekočih cenah). Posodobljeni finančni okvir, izražen kot odstotek BND, vključuje najnovejše razpoložljive gospodarske napovedi (pomlad 2014) in dolgoročne projekcije. 2.1. Skupni znesek BND V skladu z najnovejšimi razpoložljivimi napovedmi je bil BND za leto 2015 določen v višini 13 918 050 milijonov EUR v tekočih cenah za EU-28. 2.2. Glavni rezultati tehnične prilagoditve finančnega okvira za leto 2015 Skupna zgornja meja odobritev za prevzem obveznosti za leto 2015 (146 483 milijonov EUR) znaša 1,05 % BND. Ustrezna skupna zgornja meja odobritev plačil (141 901 milijonov EUR) znaša 1,02 % BND. Na podlagi najnovejših gospodarskih napovedi ostane tako do zgornje meje lastnih sredstev, ki znaša 1,23 %, še razlika v višini 29 291 milijonov EUR (0,21 % BND za EU-28). 2.3. Prilagoditev posebne zgornje meje za razdelek 2 V skladu s členom 3(1) uredbe o VFO se po prenosih med stebrom I in razvojem podeželja prilagodi posebna zgornja meja za razdelek 2 v zvezi s tržnimi ukrepi in neposrednimi plačili v skupni višini 312 735 milijonov EUR v obdobju 2014–2020 v skladu s pravnim aktom, ki določa te prenose. Zneski, dani na voljo Evropskemu kmetijskemu skladu za razvoj podeželja (EKSRP), kot so določeni v Izvedbeni uredbi Komisije št. 367/2014[2], so sestavljeni iz naslednjih elementov (glej spodnjo preglednico): (1) prostovoljna prilagoditev, določena v Izvedbenem sklepu Komisije 2013/146/EU v skladu s členom 10b Uredbe (ES) št. 73/2009, ki se doda letni razdelitvi podpore Unije za razvoj podeželja v skladu s členom 10c(2) iste uredbe. V Izvedbenem sklepu Komisije je ta znesek za Združeno kraljestvo določen na 296,3 milijona EUR za proračunsko leto 2014; (2) zneski, ki se prenesejo na EKSRP v skladu s členoma 136 in 136b Uredbe (ES) št. 73/2009 za Nemčijo in Švedsko v skupni višini 51,6 milijona EUR vsako leto za proračunski leti 2014 in 2015 („neporabljeni zneski“); (3) zneski, ki se prenesejo na EKSRP v skladu s členom 66(1) Uredbe (ES) št. 1307/2013. Grčija bo iz leta 2014 prenesla 4 milijone EUR letno („Grčija – bombaž“). S prvim nizom prenosov se neto zneski, ki so na voljo za odhodke Evropskega kmetijskega jamstvenega sklada (EKJS) v obdobju 2014–2020, zmanjšajo za 427,5 milijona EUR, zato je treba posebno zgornjo mejo večletnega finančnega okvira za tržne ukrepe in neposredna plačila prilagoditi s 312 735 milijonov EUR na 312 309 milijonov EUR, kot je prikazano v spodnji preglednici. Poleg tega je bila sprejeta odločitev o drugem nizu prenosov med stebrom I in razvojem podeželja, ki še ni upoštevana v zadevni izvedbeni uredbi Komisije. Na podlagi obvestil o prožnosti med stebri, ki so jih države članice poslale Komisiji do 31. decembra 2013 v skladu s členom 14 Uredbe (EU) št. 1307/2013, znaša skupni prenos zneskov z zgornjih mej neposrednih plačil na programsko načrtovanje razvoja podeželja za proračunska leta 2015–2020 3 884,380 milijona EUR, skupni prenos zneskov s programskega načrtovanja razvoja podeželja za proračunska leta 2015–2020 na zgornje meje neposrednih plačil pa 2 988,507 milijona EUR. Vendar so ti podatki šele predhodni. Druga prilagoditev posebne zgornje meje za razdelek 2 se lahko izvede šele v letu 2015 (v okviru tehnične prilagoditve za leto 2016), potem ko bo začela veljati sprememba Izvedbene uredbe Komisije o določitvi neto zneskov, ki so na voljo za odhodke EKJS[3]. Takrat se lahko upoštevajo tudi nadaljnje prilagoditve, povezane s prožnostjo med stebri, izvedene na podlagi obvestil, ki bodo predložena do naslednjega roka, tj. 1. avgusta 2014. Spremembo posebne zgornje meje za razdelek 2 v tekočih cenah bo zaradi tehnične prilagoditve preglednice večletnega finančnega okvira treba pretvoriti v cene iz leta 2011. V ta namen se neto zneski za EKJS najprej pretvorijo v cene iz leta 2011 z uporabo 2-odstotnega fiksnega deflatorja. Ta znesek se nato zaokroži navzgor, da dobimo prilagojeno posebno zgornjo mejo za razdelek 2, saj so zgornje meje večletnega finančnega okvira lahko izražene samo v milijonih eurov. Samo s tako zaokrožitvijo navzgor je mogoče zagotoviti, da je posebna zgornja meja večletnega finančnega okvira vedno višja od neto zneskov, ki so na voljo za odhodke EKJS. Majhna razlika, ki pri tem nastane, ne pomeni razpoložljive razlike do zgornje meje, temveč nastane izključno kot posledica zaokrožitve, saj morajo biti vse številke v večletnem finančnem okviru izražene v milijonih eurov. Komisija bo za vsak letni proračun uporabila natančne neto zneske, ki so na voljo za odhodke EKJS, kar je storila že pri proračunu za leto 2014. 3. Skupna razlika do zgornje meje za plačila Na podlagi člena 5 uredbe o VFO bo Komisija prilagodila zgornjo mejo za plačila za obdobje 2015–2020 navzgor za znesek, ki ustreza razliki med izvršenimi plačili in zgornjo mejo za plačila večletnega finančnega okvira leta n–1. Vsaka prilagoditev navzgor se v celoti izravna z ustreznim znižanjem zgornje meje za plačila za leto n–1. Ta prilagoditev bo prvič izvedena v letu 2015 (v okviru tehnične prilagoditve za leto 2016). 4. Posebni instrumenti Nad zgornjimi mejami odhodkov, dogovorjenimi v finančnem okviru za obdobje 2014–2020, je na voljo več instrumentov. Namen teh instrumentov je zagotoviti hitro ukrepanje v primeru izjemnih ali nepredvidenih dogodkov ter znotraj določenih meja omogočiti nekaj prilagodljivosti nad dogovorjenimi zgornjimi mejami odhodkov: 4.1. Rezerva za nujno pomoč V skladu s členom 9 uredbe o VFO se lahko iz rezerve za nujno pomoč zagotovi največ 280 milijonov EUR na leto v cenah iz leta 2011; v letu 2015 to pomeni 303 milijone EUR v tekočih cenah (2 209 milijonov EUR za celotno obdobje v tekočih cenah). Del neporabljenega zneska iz prejšnjega leta se lahko prenese v naslednje leto. 4.2. Solidarnostni sklad Evropske unije V skladu s členom 10 uredbe o VFO se lahko iz solidarnostnega sklada EU zagotovi največ 500 milijonov EUR na leto v cenah iz leta 2011; v letu 2015 to pomeni 541 milijonov EUR v tekočih cenah (3 945 milijonov EUR za celotno obdobje v tekočih cenah). Del neporabljenega zneska iz prejšnjega leta se lahko prenese v naslednje leto. 4.3. Instrument prilagodljivosti V skladu s členom 11 uredbe o VFO se lahko iz instrumenta prilagodljivosti zagotovi največ 471 milijonov EUR na leto v cenah iz leta 2011; v letu 2015 to pomeni 510 milijonov EUR v tekočih cenah (3 716 milijonov EUR za celotno obdobje v tekočih cenah). Del neporabljenega letnega zneska iz prejšnjih 3 let se lahko prenese v naslednje leto. 4.4. Evropski sklad za prilagoditev globalizaciji V skladu s členom 12 uredbe o VFO se lahko iz Evropskega sklada za prilagoditev globalizaciji zagotovi največ 150 milijonov EUR na leto v cenah iz leta 2011; v letu 2015 to pomeni 162 milijonov EUR v tekočih cenah (1 183 milijonov EUR za celotno obdobje v tekočih cenah). 4.5. Varnostna rezerva V skladu s členom 13 Uredbe o VFO se vzpostavi varnostna rezerva v višini do 0,03 % bruto nacionalnega dohodka Unije nad zgornjimi mejami finančnega okvira za obdobje 2014‑2020. Absolutni znesek varnostne rezerve za leto 2015 znaša 4 175,4 milijona EUR. 4.6. Skupna razlika do zgornje meje za obveznosti za rast in zaposlovanje, zlasti zaposlovanje mladih V skladu s členom 14 uredbe o VFO razpoložljive razlike v okviru zgornjih mej večletnega finančnega okvira za odobritve za prevzem obveznosti za obdobje 2014–2017 tvorijo skupno razliko večletnega finančnega okvira v okviru obveznosti, ki je na razpolago nad zgornjimi mejami, določenimi v Prilogi k uredbi o VFO za obdobje 2016–2020 za cilje politike, povezane z rastjo in zaposlovanjem, zlasti zaposlovanjem mladih. Komisija izračuna razpoložljivi znesek. Skupna razlika do zgornje meje večletnega finančnega okvira za obveznosti bo prvič izračunana v letu 2015 (v okviru tehnične prilagoditve za leto 2016). [1] UL L 347, 20.12.2013, str. 884. [2] Izvedbena uredba Komisije (EU) št. 367/2014 z dne 10. aprila 2014 o določitvi neto zneskov, ki so na voljo za odhodke EKJS (UL L 108, 11.4.2014, str. 13). [3] Evropskemu parlamentu in Svetu je bila predložena Delegirana uredba Komisije (EU) št. xxx/xxxx z dne 13. maja 2014 o spremembi prilog VIII in VIIIc k Uredbi Sveta (ES) št. 73/2009, Priloge I k Uredbi (EU) št. 1305/2013 Evropskega parlamenta in Sveta ter prilog II, III in VI k Uredbi (EU) št. 1307/2013 Evropskega parlamenta in Sveta (C(2014) 3006). Obe instituciji imata na voljo najmanj dva meseca za pregled in lahko v tem obdobju izrazita nasprotovanje. Šele po navedenem obdobju bo Komisija lahko sprejela spremenjeno izvedbeno uredbo o določitvi neto zneskov, ki so na voljo za odhodke EKJS. Prožnost med stebri, o kateri je bila Komisija obveščena na dan 31. decembra 2013, bo že upoštevana v predlogu proračuna za leto 2015.